# OBČINA TRZIN

**Župan Anton Peršak**

Številka: 29-8/2014

Datum: 31.03.2014

**Občinski svet**

**Občine Trzin**

## Zadeva: PREDLOG LOKALNEGA RAZVOJNEGA PROGRAMA OBČINE TRZIN ZA OBDOBJE 2014 DO 2020 – prva obravnava

**Namen:**

Pravna podlaga: Zakon o lokalni samoupravi (Uradni list RS št. 94/07 – uradno prečiščeno besedilo 2, 87/08 odl. US, 79/09, 51/10, 84/10 – odl. US in 40/12 - ZUJF), 18.čl. Statuta Občine Trzin (Uradni vestnik OT št. 2/06 – uradno prečiščeno besedilo 1 in 8/06) in 33. čl. Poslovnika o delu občinskega sveta Občine Trzin (Uradni vestnik OT, št. 3/99, 10/00 in 5/04)

**Predlagatelj in poročevalec na seji:** župan g. Anton Peršak.

**Obrazložitev predloga:** Občinski svet Občine Trzin je marca 2005 sprejel Strategijo razvoja Občine Trzin za obdobje 2005 do 2010 (Ur.v. OT št. 3/2005), s katero je na podlagi ugotovljenih interesov določil glavne cilje razvoja občine in nedvoumno zavezal Občino Trzin za koncept trajnostnega ali vzdržnega razvoja. S Strategijo je občinski svet tudi določil glavne programe v okviru Strategije in skladno s tem tudi seznam naložb in posebnih razvojnih programov, za katere je bilo vsako leto posebej potrebno nameniti ustrezne zneske proračunskih sredstev in vsaj deloma zagotoviti tudi sofinanciranje iz državnega proračuna in iz evropskih skladov, namenjenih tudi za razvoj na lokalni ravni (Sklad za regionalni razvoj, Evropski socialni sklad, Sklad za razvoj podeželja. Kohezijski sklad…).

Glede na to, da je bil leta 2006 sprejet nov Zakon o financiranju občin, zaradi katerega so se možni prihodki Občine Trzin zlasti v delu, namenjenem za naložbe znižali za približno 1,000.000 Eurov letno od vključno leta 2007. Kasneje, po uspešni zahtevi štirih občin (tudi Občine Trzin) po ustavni presoji zakona se je ta znesek nekoliko znižal, vendar je povsem realno oceniti, da je na podlagi navedenega zakona Občina Trzin prikrajšana vsaj za približno 800.000 Eurov investicijskih sredstev letno. Poleg tega so se po letu 2008 zaradi finančne krize in gospodarske recesije še dodatno znižali nekateri drugi prihodki občine in to ponovno ravno tisti, ki so namenjeni za vlaganja v razvoj, tako da je bilo že pred letom 2010 povsem jasno in razumljivo, da Občina Trzin sprejete Strategije razvoja do leta 2010 ne bo mogla uresničiti niti v približno želenem obsegu. To je bilo tudi glavni razlog, da Občina Trzin leta 2010 ali 2011 ni oblikovala in sprejela nove Strategije ali Lokalnega programa razvoja, temveč je tri leta zapovrstjo s posebnim sklepom občinskega sveta podaljšala veljavnost Strategije iz leta 2005 in novelirala zlasti spisek načrtovanih naložb občine in terminski plan izvajanja teh naložb.

Po štirih letih je vseeno potrebno ugotoviti, da so se v vmesnem obdobju številne okoliščine zelo opazno spremenile. Še najbolj to velja za politične in tudi finančne pogoje in okvir delovanja občin in oblikovanja njihovih politik. Poleg tega se z začetkom nove finančne perspektive na ravni EU (2014-2020) zelo daljnosežno spreminjajo nameni oziroma cilji in pogoji sofinanciranja programov in naložb na državni in lokalni ravni, kar zadeva sredstva iz evropskih skladov, saj bo neprimerno nižji delež teh sredstev kot doslej namenjen za sofinanciranje programov in naložb na področju javne infrastrukture, varstva okolja, energetske učinkovitosti ipd. Po drugi strani pa tudi Vlada RS in Državni zbor v domačem okviru do neke mere spreminjata politiko sofinanciranja lokalnih naložb in programov, tako da se je potrebno prilagoditi vsem tem spremembam, ki objektivno gledano prinašajo z mnogih vidikov slabše, a z nekaterih vidikov tudi boljše pogoje za delovanje občin oziroma do neke mere premeščajo težišča finančnega sodelovanja; n.pr. s programov varstva okolja in naložb v javno infrastrukturo, prometno infrastrukturo ipd., za katere bodo morali poslej v večji meri prevzeti odgovornost, tudi finančno, neposredno uporabniki infrastrukture in za programe tudi občine ter država, na programe socialnega varstva, zaposlovanja, podjetniških spodbud, podpornega okolja za gospodarstvo ipd. Hkrati je potrebno ugotoviti, da je prav v zadnjem času prišlo tudi do pomembnega premika, na žalost sicer v škodo občin z ožjega območja Domžal, Kamnik in okoliških občin, tudi glede financiranja dveh velikih skupnih naložb na področju javne infrastrukture (skupni projekt vodooskrbe in skupni projekt nadgradnje in modernizacije CČN Domžale – Kamnik, vključno z izgradnjo primarne kanalizacije v nekaterih občinah), tako da je s tega vidika potrebno sprejeti tudi določeno prestrukturiranje Načrta razvojnih programov Občine Trzin za naslednjih nekaj let. Vse to govori za odločitev, da je smiselno sprejeti nov Lokalni razvojni program Občine Trzin, katerega trajanje bo usklajeno s trajanjem finančne perspektive EU, saj medtem tudi države – članice EU (v tem pogledu RS spet nekoliko zaostaja) usklajujejo svoje strateške načrte z ritmom finančnih perspektiv EU.

Velja povedati, da je Občina Trzin v preteklem obdobju, zlasti v različnih navezah na regionalni ravni in s sosednjimi občinami uspešno sodelovala pri projektih, ki so bili sofinancirani s sredstvi iz evropskih skladov, tako da Občina Trzin tudi po oceni pristojnih služb na ravni države sodi med uspešne občine v tem pogledu. Ni razlogov, da bi tako ne bilo tudi v prihodnje, le da se bo morala Občina Trzin še bolj konstruktivno povezovati z drugimi občinami v okviru Ljubljanske urbane regije in Zahodne kohezijske regije v celoti za načrtovanje in izvajanje projektov, ki bodo nekoliko drugačni kot doslej, ker bodo morali biti bolj usmerjeni v zagotavljanje podpornega okolja za razvoj gospodarstva, vlaganj v tehnološko zahtevne proizvodnje, v razvoj storitev ipd.

Občina Trzin mora ponovno premisliti o svojih razvojnih možnostih in prednostih, o morebitnih slabostih z vidika razvoja, nevarnostih, ki prežijo nanjo in priložnostih, ki se jih obetajo tudi v kontekstu drugačne politike na ravni EU in države. Zlasti, če želi obdržati prvo mesto med vsemi slovenskimi občinami glede na t.i. indeks razvitosti občin (v letih 2012 in 2013/14 ta indeks v primeru Občine Trzin znaša 1,52 (na drugem mestu je, denimo, Občina Domžale z indeksom 1,33, nato kmalu sledi MOL z indeksom 1,31 itd.).

Temeljna usmeritev v trajnostni razvoj z vsemi tremi ključnimi komponentami (1. Razvoj, 2. Varstvo narave in okolja, vključno z energetsko učinkovitostjo in orientacijo na obnovljive vire oziroma nizko ogljična občina in 3. Ohranjanje socialnega ravnotežja in kakovosti življenja v občini) ostaja izhodišče in cilj tega razvojnega programa in občinske razvojne politike v celoti.

V skladu s to usmeritvijo je potrebno analizirati doseženo raven razvitosti in dejansko stanje, zlasti z vidikov gospodarske razvitosti, socialnih razmer in razmer na področju varstva okolja in ohranjenosti narave na območju občine, razmisliti o razvojnih možnostih, ne da bi razvoj ogrozil oziroma poslabšal socialne razmere in stanje okolja ter narave v občini, si postaviti jasne cilje in predvideti, katere od teh ciljev je v obdobju do leta 2020 mogoče uresničiti, pri čemer je treba upoštevati tudi možnosti za sofinanciranje potrebnih naložb in programov, še posebej seveda možnosti za kandidiranje za sredstva iz skladov EU, iz državnega proračuna in drugih virov.

V prvi fazi predlagatelj daje občinskemu svetu v potrditev pravzaprav samo izhodišča za končno verzijo Lokalnega razvojnega programa Občine Trzin za obdobje 2014 - 2020, na podlagi katerih bo ob potrditvi izhodišč na seji občinskega sveta v nadaljevanju, predvidoma do polovice maja, organiziral javno razpravo z zainteresiranimi občani in interesnimi skupinami (NVO, predstavniki gospodarstva, javnimi zavodi, javnimi podjetji itd.) in potem v skladu z rezultati te javne razprave dokončno oblikoval predlog za sprejem na junijski seji občinskega sveta. Pri tem bo predlagatelj upošteval tudi skladnost predloga z Regionalnim razvojnim programom LUR, s Partnerskim sporazumom med RS in Evropsko komisijo, ki je trenutno v fazi usklajevanja med Vlado RS in Evropsko komisijo in ne nazadnje z Operativnim programom kot dokumentom, s katerim bodo usmeritve Partnerskega sporazuma prevedene v jezik projektov, ki naj bi bili ob sofinanciranju s sredstvi iz evropskih skladov uresničeni do leta 2020, ki je trenutno že znan v obliki osnutka, pripravljenega za javno razpravo, ki pravkar poteka. Seveda je ob vsem tem potrebno upoštevati tudi Strategijo pametne specializacije, ki jo pripravlja Ministrstvo za gospodarski razvoj in tehnologijo kot spremljevalni dokument Partnerskega sporazuma in ne nazadnje celovito Strategijo razvoja Slovenije, ki je tudi v nastajanju in naj bi bila ravno tako skladna z že sprejeto Strategijo SEE 2020 in strateškim dokumentom EU Europe 2020.

Vsi ti dokumenti so trenutno v obravnavi v okviru Sveta zahodne kohezijske regije in so hkrati tudi okvir, ki ga upoštevajo organi LUR ob pripravi Regionalnega razvojnega programa, ki je v zaključni fazi. Na obeh ravneh je Občina Trzin neposredno vključena v razprave o navedenih predlogih dokumentov.

Pred Oceno finančnih posledic velja posebej poudariti, da je Občina Trzin vse predvidene programe in projekte finančno sposobna izpeljati ob predpostavki, da bo na področju pridobivanja sredstev iz evropskih skladov (zlasti za skupne projekte z drugimi občinami) in s kandidiranjem na javnih razpisih ministrstev vsaj v tolikšni meri uspešna kot je bila doslej.

**Finančne posledice:** Sprejem Lokalnega razvojnega programa Občine Trzin bo seveda imel pomembne posledice za Proračun Občine Trzin, zlasti z vidika načrtovanja naložb občine in na podlagi Lokalnega razvojnega programa bodo v prihodnjih letih oblikovani predlogi proračunov in znotraj njih načrti razvojnih programov občine.

**Predlog sklepa**:

Občinski svet Občine Trzin je na podlagi Zakona o lokalni samoupravi (Uradni list RS št. 94/07 – uradno prečiščeno besedilo, 87/08 odl. US, 79/09, 51/10, 84/10 – odl. US in 40/12 - ZUJF), 9. in 14. čl. Zakona o uresničevanju javnega interesa za kulturo (Uradni list RS št. [77/07](http://www.uradni-list.si/1/objava.jsp?urlid=200777&stevilka=4066)- uradno prečiščeno besedilo, [56/08](http://www.uradni-list.si/1/objava.jsp?urlid=200856&stevilka=2344), [94/09](http://www.uradni-list.si/1/objava.jsp?urlid=200994&stevilka=4052) odl. US, [4/10](http://www.uradni-list.si/1/objava.jsp?urlid=20104&stevilka=129), [20/11](http://www.uradni-list.si/1/objava.jsp?urlid=201120&stevilka=822), [100/11](http://www.uradni-list.si/1/objava.jsp?urlid=2011100&stevilka=4259) odl. US, 111/13), 18.čl. Statuta Občine Trzin (Uradni vestnik OT št. 2/06 – uradno prečiščeno besedilo in 8/06) in 33. čl. Poslovnika o delu občinskega sveta Občine Trzin (Uradni vestnik OT, št. 3/99, 10/00 in 5/04) na 29. redni seji, dne 16.04.2014 sprejel

### SKLEP

Občinski svet Občine Trzin se je seznanil s predlogom Lokalnega razvojnega programa Občine Trzin za obdobje 2014 do 2020, pripravljenim za prvo obravnavo. Občinski svet ocenjuje pripravljeni predlog kot ustrezno izhodišče za javno razpravo z zainteresiranimi občani in interesnimi skupinami, na osnovi katere naj predlagatelj pripravi predlog za drugo obravnavo in sprejem na naslednji redni seji občinskega sveta.

Javna razprava naj traja najmanj 21 dni.

Ta sklep se objavi v Uradnem vestniku Občine Trzin in začne veljati naslednji dan po objavi.

Številka: 29-8/2014 Župan

Datum: 16.04.2014 Anton Peršak l.r.

Besedilo predloga:

Občinski svet Občine Trzin je na podlagi Zakona o lokalni samoupravi (Uradni list RS št. 94/07 – uradno prečiščeno besedilo, 87/08 odl. US, 79/09, 51/10, 84/10 – odl. US in 40/12 - ZUJF), 9. in 14. čl. Zakona o uresničevanju javnega interesa za kulturo (Uradni list RS št. [77/07](http://www.uradni-list.si/1/objava.jsp?urlid=200777&stevilka=4066)- uradno prečiščeno besedilo, [56/08](http://www.uradni-list.si/1/objava.jsp?urlid=200856&stevilka=2344), [94/09](http://www.uradni-list.si/1/objava.jsp?urlid=200994&stevilka=4052) odl. US, [4/10](http://www.uradni-list.si/1/objava.jsp?urlid=20104&stevilka=129), [20/11](http://www.uradni-list.si/1/objava.jsp?urlid=201120&stevilka=822), [100/11](http://www.uradni-list.si/1/objava.jsp?urlid=2011100&stevilka=4259) odl. US, 111/13), 18.čl. Statuta Občine Trzin (Uradni vestnik OT št. 2/06 – uradno prečiščeno besedilo in 8/06) in 33. čl. Poslovnika o delu občinskega sveta Občine Trzin (Uradni vestnik OT, št. 3/99, 10/00 in 5/04) na 29. redni seji, dne 16.04.2014 sprejel

**LOKALNI RAZVOJNI PROGRAM OBČINE TRZIN ZA OBDOBJE 2014 DO 2020**

V skladu z načeli trajnostnega razvoja, s težnjo po čim bolj učinkoviti rabi energije in čim višji stopnji rabe obnovljivih virov energije ter s težnjo po čim višji ravni energetske in prehranske samooskrbe v najširšem državnem in regionalnem okviru ter ob upoštevanju želje, da Občina Trzin ostane najrazvitejša občina v Sloveniji, kar po številnih pokazateljih trenutno je, in da zagotovi občanom možnosti za čim višjo kakovost življenja in pogoje za integracijo v dobro povezano skupnost, občinski svet Občine Trzin sprejema Lokalni razvojni program Občine Trzin za obdobje 2014 do 2020.

**1.**

**Analiza stanja – Swat analiza:**

|  |  |
| --- | --- |
| **Prednosti:** Že dosežena raven razvitosti, Pozitivna obrtniška in podjetniška tradicija, Nizka stopnja brezposelnosti, Visoko povprečje izobrazbe občanov, Visoko število občanov s kreativnimi poklici, Razmeroma visok kapitalski potencial, Razvitost javne infrastrukture,  Utečeno sodelovanje s sosednjimi občinami,  Racionalna strnjena pozidava občine,  Dobro ohranjeno naravno okolje v večjem delu občine,  Razmeroma visoka raven kakovosti bivanja, | **Slabosti:** Trenutno na voljo malo takoj zazidljivih površin za proizvodne programe,  Malodušje kot posledica finančne krize in razmer v državi,  Politična nesoglasja v občini,  Pomanjkanje površin za možno gradnjo pro= stornejših objektov, logistično zahtevnih ob= jektov ipd.,  Neizkoriščenost gozdnega potenciala (skoraj 40% občine pokriva gozd) |
| **Nevarnosti:** Občasne težnje, da se Trzin spremeni v predvsem spalno naselje oziroma konflikt interesov med različnimi skupinami prebivalcev občine,  Možnost prevlade konservativizma glede raz= vojnih konceptov in zavračanja orientacije k nizko ogljični družbi in tehnološko zahtev= nim programom,  Zavračanje koncepta, da mora Občina Trzin vztrajati pri določeni stopnji razvojne avto= avtonomije  Nadaljevanje gospodarske recesije | **Priložnosti:** Zelo dobre prometne povezave,  Bližina glavnega mesta kot možnega trga in sedežev številnih potencialnih partnerjev,  Navzočnost številnih možnih partnerjev za gospodarske subjekte (bank, tehnološko raz= vitih tujih podjetij itd.),  Usposobljena delovna sila,  Podjetniški duh v okolju,  Predvidene izboljšave na področju javnega prometa,  Razvoj turizma |

**2.**

**Cilji in načela – skladna z odločitvijo za koncept trajnostnega razvoja:**

**1. Ostati najrazvitejša občina v Sloveniji – po možnosti doseči še višji Indeks razvitosti občine (2012 - 1,52, l. 2013/14 – 1,52):**

1.1. Še nadalje skrbeti za ustrezno strukturo gospodarstva v občini (ni umazanih, okolju škodljivih industrij, veliko je storitvenih dejavnosti, relativno veliko tehnološko zahtevnih obratov), zlasti s spodbujanjem tehnološko zahtevnih, dejavnosti, ki ne ogrožajo okolja in narave, storitev ipd.,

1.2. Kolikor je v moči občine prispevati k ohranjanju delovnih mest v občini (v občini je še vedno skoraj 7.000 zaposlenih na približno 3.850 prebivalcev – daleč največ zaposlenih glede na število prebivalcev),

1.3. Še nadalje zagotavljati ustrezno podporno okolje za razvoj gospodarstva v občini, ki želi ostati in se še razvijati kot pomembno poslovno okolje,

1.4. Še bolj razviti politiko spodbud malemu gospodarstvu in zlasti inovativni dejavnosti ter tudi raziskavam,

1.5. Ohraniti in še stopnjevati visok standard, kar zadeva stanje na področju javne infrastrukture in še najti način za spodbujanje razvoj IKT storitev (širokopasovni internet),

1.6. Omogočiti in spodbujati nastanek in delovanje Centra kreativne ekonomije v občini

**2. Dosledno vztrajati pri politiki varstva okolja in varstva ter ohranjanja narave:**

2.1. Potrebno je dopolniti Lokalni program varstva okolja in ga še bolj dosledno uresničevati,

2.2. Izdelati in sprejeti Lokalni program varstva narave in naravnih vrednot v občini in ga uresničevati, še posebej z vidika varovanja gozda, mokrišč, barja, rastišč ogroženih oziroma zaščitenih rastlin in živalskih vrst,

2.3. Preprečiti zaraščanje območja občine z invazivnimi tujerodnimi rastlinami in sanirati območja, kjer je do zaraščanja že prišlo,

2.4. Zagotoviti varstvo pred hrupom, zlasti v stanovanjskih delih naselja,

2.5. Preprečiti onesnaženje ozračja s prašnimi delci v občini.

**3. postati energetsko učinkovita in nizko ogljična občina s težnjo po čim višji ravni energetske samooskrbe, zlasti z uporabo obnovljivih virov energije (sončna energija, toplotne črpalke, kogeneracije idr.):**

3.1. Sprejem sprememb in dopolnil Lokalnega energetskega koncepta,

3.2. Pridobitev energetskih izkaznic vseh objektov v lasti Občine Trzin,

3.3. Uvedba energetskega knjigovodstva za vse objekte v javni lasti,

3.4. S prostorskimi akti spodbuditi gradnjo nizko energetskih objektov v občini,

3.5. S spodbudami pospešiti energetsko sanacijo stavb v lasti fizičnih oseb,

3.6. S spodbudami pospešiti vgradnjo naprav za izkoriščanje obnovljivih virov energije

**4. Ohraniti in še razviti visoko raven socialne kohezije, integracije in kakovosti življenja v občini.**

4.1. Zagotoviti ustrezne oblike socialnih pomoči za družine in posameznike v stiski,

4.2. Še razviti sistem celovite oskrbe starejših v občini,

4.3. Spodbuditi razvoj socialnega podjetništva v občini,

4.4. Zagotoviti zadostno število neprofitnih stanovanj v občini,

4.5. Omogočiti še višjo raven dejavnosti društev in drugih nevladnih organizacij v občini,

4.6.. Omogočiti in spodbuditi družabno življenje v občini, rekreacijo in kulturne dejavnosti občank in občanov in tako prispevati k integraciji oziroma povezovanju med generacijami in različnimi skupinami prebivalstva,

4.7. Izboljšati ponudbo osnovne zdravstvene oskrbe v občini.

**3.**

**Ključni programi in ukrepi:**

**1. Omogočati in presegati doseženo raven spodbudnosti podpornega okolja za razvoj gospodarstva v občini (prostorske možnosti, promet, neposredne in posredne spodbude)**

1.1. S prostorsko izvedbeni akti zagotoviti ustrezno strukturo gospodarstva v občini (onemogočiti umazane, okolju škodljive industrije, spoditi tehnološko zahtevne, okolju in naravi neškodljive proizvodne in storitvene dejavnosti, kreativne industrije, socialno podjetništvo, predelavo lesa, samooskrbo na področju energije in prehrane ipd.),

1.2. S predpisi in ukrepi prispevati k ohranjanju delovnih mest v občini in omogočati nova delovna mesta,

1.3. S predpisi in ukrepi (komunalna oprema) zagotoviti ustrezno podporno okolje za razvoj gospodarstva v občini, ki želi ostati in se še razvijati kot pomembno poslovno okolje (OPPN za območje CT 5/1 Brodišče – 2014 in za druga območja),

1.4. Še bolj razviti politiko spodbud malemu gospodarstvu in zlasti inovativni dejavnosti ter tudi raziskavam,

1.5. S predpisi in ukrepi ohraniti in še stopnjevati visok standard, kar zadeva stanje na področju javne infrastrukture in še najti način za spodbujanje razvoj IKT storitev (širokopasovni internet),

1.6. Omogočiti in spodbujati nastanek in delovanje Centra kreativne ekonomije v občini,

1.7. Po možnosti spodbuditi oblikovanje raziskovalno – tehnološkega centra v OIC Trzin.

**2. Skrb za okolje in naravo:**

2.1. Pripraviti predlog Sprememb in dopolnitev Lokalnega programa varstva okolja in izdelati akcijski načrt za uresničevanje varstva okolja in ga uresničevati (2014, 2015),

2.2. Izdelava in sprejem Lokalnega programa varstva narave in naravnih vrednot v občini in priprava akcijskega načrta za uresničevanje programa (2015),

2.3. Izdelava programa/akcijskega načrta preprečevanja zaraščanja območja občine z invazivnimi tujerodnimi rastlinami in zagotoviti izvajanje načrta (uprava, društva in druge NVO, 2014/15),

2.4. Pripraviti program varstva pred hrupom in akcijski načrt za izvajanje programa (2015, 2016),

2.5. Pripraviti in sprejeti program preprečevanja onesnaženja ozračja s prašnimi delci v občini in akcijski načrt za izvajanje programa (2016),

2.6. Zagotoviti monitoring izvajanja programov s področja varstva okolja in narave (od leta 2015 dalje),

2.7. Z izvedbenimi akti s področja urejanja prostora zagotoviti koristno rabo meteornih voda (zajemanje deževnice za namakanje, pranje avtomobilov in podobne namene).

**3. Učinkovita raba energije, čim višja raven oskrbe z energijo iz obnovljivih virov – načelo samooskrbe – nizko ogljična občina:**

3.1. Priprava in sprejem Sprememb in dopolnitev Lokalnega energetskega koncepta (2014),

3..2. Pridobitev energetskih izkaznic za vse objekte v lasti Občine Trzin (2014, 2015),

3.3. Uvedba energetskega knjigovodstva za vse objekte v javni lasti (2014, 2015),

3.4. Sprejeti prostorsko izvedbene akte, ki bodo spodbujali gradnjo nizko energetskih objektov v občini tudi v zasebnem sektorju (2014, 2015, 2016, 2017…),

3.5. Sprejeti program spodbud, ki bodo pospeševale energetsko sanacijo stavb v lasti fizičnih oseb,

3.6. Sprejeti program spodbud, ki bodo pospeševale vgradnjo naprav za izkoriščanje obnovljivih virov energije v stanovanjske in poslovne objekte,

3.7. Dokončati energetsko sanacijo starega dela zgradbe Osnovne šole Trzin (zamenjava stavbnega pohištva, sanacija in zamenjava strehe, morebitna sanacija fasade (2014, 2015, 2016).

**4. Skrb za preprečevanje revščine, ohranjanje socialnega ravnotežja v občini ter ohranitev in izboljšanje ravni blagostanja v občini (vsaj glede javnega standarda) in povezovanja med generacijami ter različnimi interesnimi skupinami prebivalstva oziroma zaposlenih v Občini Trzin.**

4.1. Zagotavljanje ustreznih oblik socialnih pomoči za družine in posameznike v stiski,

4.2. Nadaljnji razvoj sistema celovite oskrbe in integracije starejših v občini,

4.3. S predpisi in praktičnimi ukrepi spodbuditi razvoj socialnega podjetništva v občini,

4.4. Z uresničevanjem Občinskega stanovanjskega programa zagotavljati zadostno število neprofitnih stanovanj v občini,

4.5. Omogočanje še višje ravni dejavnosti društev in drugih nevladnih organizacij v občini,

4.6.. Omogočanje in spodbujanje družabnega življenja v občini, rekreacije in kulturnih dejavnosti občank in občanov,

4.7. Z ustreznim dogovorom z Zdravstvenim domom Domžale zagotoviti delovanje zobozdravstvene ambulante v Trzinu ali pridobiti koncesijo.

**4.**

**Potrebne naložbe in programi:**

**1. Optimizacija sistema vodooskrbe:**

1.1. Zagotavljanje neoporečne in dobre pitne vode v zadostnih količinah – Izgradnja novega cevovoda od črpališč do Trzina in vključitev dodatnih globokih vrtin (2014, 2015),

1.2. Postopna zamenjava vseh salonitnih cevovodov na območju občine (2014, 2015, 2016),

1.3. Redno spremljanje kakovosti pitne vode,

1.4. V primerih velikih porabnikov vode spodbujati ukrepe recikliranje tehnološke vode oziroma izvedbo lastnih vrtin za potrebe tehnoloških procesov

**2. Nadgradnja in modernizacija skupne Centralne čistilne naprave**

**3. S sprejemom ustreznega izvedbenega prostorskega akta in vseh dodatnih potrebnih aktov omogočiti izgradnjo dodatnih poslovnih prostorov, proizvodnih obratov in drugih potrebnih objektov za nadaljnji gospodarski razvoj občine**

3.1. Sprejem OPPN in Programa opremljanja za območje CT 5/1 - Brodišče (2014),

3.2. Komasacija zemljišč na območju CT 5/1 – Brodišče in izgradnja komunalne opreme (2015, 2016, 2017, 2018)

**4. Zagotavljanje požarne varnosti in ustrezne ravni zaščite in reševanja za primere naravnih in drugih nesreč:**

4.1. Novo gasilsko vozilo, skladno s predpisi glede na status PGD Trzin (2014, 2015, 2016),

4.2. Nova zgradba za potreba PGD Trzin in celotne dejavnosti s področja zaščite in reševanja, vključno s pridobitvijo zemljišča, izgradnjo in opremo (2014, 2015, 2016, 2017)

**5. Objekti za področje kulturnih dejavnosti – Nov Kulturni dom**

5.1. Zagotoviti boljše tehnične in prostorske možnosti za gledališko in koncertno dejavnost,

5.2. Omogočiti večje število sedežev v dvorani,

5.3. Priprava predhodnih študij, izdelava investicijske in projektne dokumentacije ter izvedba del (2014, 2015, 2016, 2017),

**6. Objekti za šport in rekreacijo – Nogometno igrišče**

6.1. Pridobitev zemljišča (2014, 2015)

6.2. Izgradnja igrišča, vključno z izdelavo investicijske dokumentacije in projektov (2015, 2016, 2017),

6.2. Izgradnja športne dvorane, vključno s pripravo investicijske dokumentacije, projektov in izvedbo (2015, 2016, 2017, 2018, 2019)

**7. Prometna infrastruktura:**

7.1. Izgradnja parkirišča iz programa Sistem P & R (Parkiraj in se pelji) (2014, 2015),

7.2. Izgradnja pločnikov ob Mengeški cesti do meje z Občino Mengeš in obnova komunalne infrastrukture na tem območju (2014, 2015),

7.3. Obvoznica mimo starega dela Trzina - umestitev v prostor – Spremembe in dopolnitve OPN, priprava in sprejem OPPN za obvoznico, odkupi zemljišč, priprava investicijske in projektne dokumentacije in izvedba del (2014, 2015, 2016, 2017, 2018, 2019, 2020),

7.4. Obnove in prenove ulic, preplastitve, sanacija robnikov in pločnikov (2014, 2015, 2016, 2017, 2018),

7.5. Dokončna izgradnja nove vstopno - izstopne ceste OIC Trzin – Križišče na Dobravah v MOL in širitev dela cestišča v MOL, vključno s kolesarsko potjo (2014, 2015),

7.6. Dokončanje prenove Ljubljanske ceste v središču Trzina (2014),

7.7. Sprejem potrebne prostorsko – izvedbene rešitve, izdelava investicijske dokumentacije in projektov ter izvedba dodatnega vhod – izhoda v OIC Trzin s severovzhodne strani – »pri Grmeku« (2015, 2016, 2017, 2018, 2019, 2020).

**8. Objekti splošnega družbenega pomena – parkovno pokopališče**, vključno z umestitvijo v prostor (Spremembe in dopolnitve OPN), pripravo in sprejemom OPPN za pokopališče, izdelavo investicijske in projektne dokumentacije ter izvedbo del (2014, 2015, 2016, 2017, 2018, 2019, 2020).

**5.**

**Zaključne usmeritve:**

Lokalni razvojni program Občine Trzin za obdobje 2014 do 2020 izhaja iz prepoznanih potreb in interesov občanov in občank, lastnikov podjetij in zaposlenih v občini ter Občine Trzin kot lokalne skupnosti, z zakonom in voljo prebivalstva pooblaščene in dolžne opravljati naloge lokalnega pomena v skladu s svojimi pristojnostmi. Za to, da bo Lokalni razvojni program lahko uspešno izvajan in v letih izvajanja še nadgrajen z novimi spoznanji, ki bodo upoštevala na novo nastale potrebe, interese in vizije, bo potrebno dosegati v občini zadostno raven soglasja glede razvojnih vprašanj in tudi zadostno raven sposobnosti za politično dogovarjanje in usklajevanje, kar ni vedno lahko in samo po sebi umevno.

Ključnega pomena je potemtakem nenehno ugotavljanje in upoštevanje interesov in potreb občanov in občank, gospodarskih subjektov, društev in drugih nevladnih organizacij, zaposlenih v občini in družbe v celoti, saj je Občina Trzin, četudi majhna, vendar trenutno najbolj razvita občina v Sloveniji, tudi pomemben dejavnik v širšem prostoru in za državo v celoti. Iskanje čim višje stopnje soglasja o vseh glavnih programih in investicijskih projektih je potemtakem ključna usmeritev tega Lokalnega razvojnega programa, ki nedvomno izhaja iz večkrat preverjenih potreb in interesov vseh že navedenih interesnih skupin v občini.

Številka:

Datum: Župan

Anton Peršak l.r.